Hyd Internet 207 Views gst
GST
న్యూఢిల్లీ: కేంద్ర ప్రభుత్వం నూతనంగా తీసుకొచ్చిన జిఎస్‌టి (వస్తు సేవల పన్ను) పరిధిలోకి చేనేతను తీసుకురావడంపై మొదటి నుంచి నిరసనలు వ్యక్తమవుతూనే ఉన్నాయి. చేనేత రంగానికి, సగటు వినియోగదారునికి నష్టం కలిగించేలా కేంద్ర ప్రభుత్వం నిర్ణయం తీసుకోవడం తగదని ఆందోళన చేస్తున్నారు.ఈ నిర్ణయాన్ని పున: పరిశీలించి చేనేత రంగానికి జిఎస్‌టి నుంచి మినహాయింపు ఇవ్వాలని కోరుతున్నారు. మొత్తానికి వీరి మొరను కేంద్ర ప్రభుత్వం ఆలకించింది.చేనేత ముడి సరుకులతో పాటు మరికొన్ని వస్తువుల రేట్లను కేంద్రం సవరించింది. ఈనెల 9న హైదరాబాద్‌లో జరిగిన జిఎస్‌టి కౌన్సిల్‌ 21వ సమావేశంలో నిర్ణయించిన మేరకు మొత్తం 40 వస్తువుల పన్ను శ్లాబులను మారుస్తూ ప్రభుత్వం సోమవారం నోటిఫికేషన్‌ విడుదల చేసింది. దీని ప్రకారం ఖాదీ వస్త్రాలు, చేనేత చరఖాలు, మట్టి విగ్రహాలు, పత్తి చెక్క, చీపుర్లను జిఎస్‌టి నుంచి మినహాయించింది. ప్రస్తుతం ఖాదీ వస్త్రాలు, చీపుర్లు, పత్తి చెక్కపై అయిదు శాతం జిఎస్‌టి ఉండగా, మట్టి విగ్రహాలపై 28 శాతం, చేనేత చరఖాలపై 18 శాతం జిఎస్‌టి ఉంది. తాజా మినహాయింపు నేపథ్యంలో ఇక నుంచి ఈ వస్తువులపై క్రయవిక్రయాలపై ఎలాంటి పన్ను చెల్లించాల్సిన అవసరం ఉండదు. అలాగే మరో 35 వస్తువులపై కూడా జిఎస్‌టిని తగ్గించారు. బిందు సేద్యానికి ఉపయోగించే నాజిల్ప్‌, స్పింకర్లపై గతంలో 18 శాతం జిఎస్‌టి ఉండగా ప్రస్తుతం దాన్ని 12 శాతానికి తగ్గించారు. అలాగే కంప్యూటర్‌ మానిటర్లపై ఉన్న 28 శాతం జిఎస్‌టిని 18 శాతానికి తగ్గించారు. ఇక కిచెన్‌, శానిటరీ సామాగ్రి జిఎస్‌టి 18 శాతం నుంచి 12 శాతానికి దిగొచ్చింది. అగరబత్తీలు, ధూప సామాగ్రి, సాంబ్రాణీలపై గతంలో 12 శాతం ఉన్న జిఎస్‌టిని 5 శాతానికి తగ్గించారు. ప్రార్థనలకు ఉపయోగించే పూసలపై జిఎస్‌టిని 18 శాతం నుంచి 5 శాతానికి తగ్గించారు. ఇంకా జిఎస్‌టి శ్లాబులు తగ్గించిన వస్తువుల్లో ఎండు చింతపండు, ఇడ్లీ, దోశ పిండి, బొంతలు, చెక్క, రాతి, మెటల్‌ విగ్రహాలు, జౌళి టోపీలు, స్టెరైల్‌ డిస్పోజబుల్‌ గ్లౌజులు, రెయిన్‌కోట్లు, శారీఫాల్స్‌ఉన్నాయి.